**ออรัลเซ็กส์กับมะเร็งช่องปาก**

**รู้ทันมะเร็ง : ออรัลเซ็กส์กับมะเร็งช่องปาก : นพ.วีรวุฒิ อิ่มสำราญ**

                           ช่วงนี้บรรดาดาราฮอลลีวู้ดออกมาเป็นข่าวในวงการสุขภาพบ่อยกว่าที่ผ่านมา หลังจากที่แองเจลินา โจลีออกมาสร้างกระแสให้ตระหนักถึงภัยของมะเร็งเต้านมกันอย่างครึกโครมดังสนั่นไปทั่วโลก ล่าสุดดารายอดนิยมรุ่นเก่าฝ่ายชาย ไมเคิล ดักกลาส ก็ออกมาสร้างความฮือฮาเรื่องมะเร็งลำคอที่ตนเองเป็นว่าอาจมีสาเหตุจากการทำออรัลเซ็กส์ เป็นการกระตุ้นให้สังคมตื่นตัวให้ความสนใจได้ดีกว่าการรณรงค์ตามรูปแบบปกติเสียอีก

                           อันที่จริงเรื่องนี้ก็ไม่ใช่เรื่องใหม่ในวงการแพทย์แต่อย่างไร เพียงแต่สังคมทั่วไปอาจจะยังไม่ค่อยได้รับรู้มาก่อนว่ามะเร็งช่องปากและมะเร็งลำคอด้านในบริเวณโคนลิ้น เพดานอ่อนและต่อมทอนซิลมีสาเหตุประการหนึ่งจากไวรัสหูดหรือไวรัสเอชพีวีที่หลายคนรู้จักว่าเป็นสาเหตุของมะเร็งปากมดลูก มะเร็งทวารหนัก มะเร็งอวัยวะเพศชาย มะเร็งอวัยวะเพศหญิงและมะเร็งช่องคลอด ส่วนที่จะเป็นสาเหตุที่แน่นอนในกรณีของไมเคิล ดักกลาสนั้นก็ไม่สามารถยืนยันฟันธงได้ เพราะสาเหตุของมะเร็งช่องปากและมะเร็งลำคอนั้นมีมากมายหลายอย่าง เช่น การสูบบุหรี่ ดื่มแอลกอฮอล์ การเคี้ยวหมาก รวมทั้งเชื้อไวรัสหูดด้วย ซึ่งเจ้าเชื้อไวรัสหูดที่ว่าก็ไม่ได้มีอยู่เฉพาะที่บริเวณอวัยวะเพศเพียงที่เดียว แต่มีอยู่ทั่วไปบริเวณเนื้อเยื่อที่มีโอกาสสัมผัส เชื้อนี้มีอยู่มากมายกว่า 150 สายพันธุ์ย่อย เชื่อว่าในช่วงชีวิตของทั้งเพศชายและหญิงมีโอกาสได้รับเชื้อไวรัสตัวนี้อย่างน้อยหนึ่งสายพันธุ์ มีทั้งที่ทำให้เกิดอาการและไม่แสดงอาการอะไร แต่ส่วนใหญ่ผู้ที่ได้รับเชื้อมักไม่มีอาการใดๆ และมักหายได้เองโดยไม่ต้องรักษา มีทั้งที่ไม่ทำให้เป็นมะเร็งและเป็นสาเหตุของมะเร็ง เพราะฉะนั้นจึงเป็นการยากที่จะสรุปว่าพฤติกรรมออรัลเซ็กส์เป็นสาเหตุของการเกิดมะเร็งช่องปากและมะเร็งลำคอ

                           ศูนย์ควบคุมโรคของประเทศสหรัฐอเมริการายงานว่าในแต่ละปีมีผู้หญิงเป็นมะเร็งลำคอ 1,700 รายและผู้ชาย 6,700 รายที่มีสาเหตุมาจากเชื้อไวรัสหูด โดยการสูบบุหรี่และดื่มแอลกอฮอล์อาจมีส่วนสำคัญในการกระตุ้นให้เกิดมะเร็ง นอกจากนั้นในปี 2554 ในสหรัฐอเมริกามีรายงานว่าอุบัติการณ์ของโรคมะเร็งลำคอเพิ่มสูงขึ้นจาก 16.3 เปอร์เซ็นต์เพิ่มเป็น 71.7 เปอร์เซ็นต์ในช่วงระยะเวลา 20 ปีระหว่างปี 2527-2547 และที่สำคัญพบว่า ไวรัสเอชพีวีได้แซงหน้าบุหรี่ในฐานะการเป็นสาเหตุหลักของการเกิดมะเร็งช่องปากในคนอายุต่ำกว่า 50 ปี จึงเป็นเหตุผลสำคัญประการหนึ่งที่ทำให้จำนวนผู้ป่วยในสหรัฐอเมริกาเพิ่มมากขึ้น  เช่นเดียวกันกับในประเทศอังกฤษที่มีจำนวนผู้ป่วยโรคนี้เพิ่มขึ้นเช่นกัน

                           ในประเทศไทยแม้ว่ามะเร็งช่องปากและลำคอจะไม่ติดอยู่ใน 5 อันดับแรกของมะเร็งที่พบบ่อยที่สุด แต่มะเร็งช่องปากและลำคอก็พบบ่อยเป็นอันดับ 4 ในเพศชายไทย เพราะฉะนั้นก็อย่าชะล่าใจ ใครที่มีแผลเรื้อรังหรือก้อนเนื้อผิดปกติในช่องปากและลำคอหรือมีก้อนโตผิดปกติคลำได้ที่ด้านข้างคอ ก็รีบไปให้แพทย์ตรวจเสียก่อนเนิ่นๆ นะครับ...เชื่อผมสิ

--------------------

**(รู้ทันมะเร็ง : ออรัลเซ็กส์กับมะเร็งช่องปาก : นพ.วีรวุฒิ อิ่มสำราญ)**